Document ID: /roh_data/filtered/fineweb-2-filterrobots_roh.jsonl.gz/13542

Luven
Il bi vitg muntagnard da Luven sesanfla sin 768 m s.m. tochen 1'604 m s.m. alla spunda el sidost dil Péz Mundaun che vegn era numnaus il Rigi dil Grischun. Igl unviern envidan differentas turas da gianellas da passentar temps ella natira intacta. Luven ha ina liunga historia. Las empremas perdetgas historicas per la colonisaziun da quella regiun derivan dil temps da bronz (ca. 1800-800 a.C.). Il cat d'ina fibla da bronz, ch'ei oz exponida el Museum retic a Cuera, e da rests d'in skelet en ina fossa stabila da plattas en ina cava da gera sper la Val Pilac (Quadras) igl onn 1887 muossa che era Luven savess esser stau colonisau dil temps da bronz. Cats da muneidas, cheramica ed utensils muossan era la presenza dils Romans che han occupau il Grischun igl onn 15 a.C. El testament da Tello, in uestg da Cuera, digl onn 765 vegn Luven numnau l'emprema ga en in document.